АҞӘА, жьҭаара 28 - Sputnik. 500 тест рҟынӡа мҩаԥыргахьеит амобилтә госпиталь аҿы Аҟәа ҳәа аанацҳауеит Урыстәыла Атәылахьчара аминистрра.
"Урыстәылатәи арратә медусзуҩцәа Аҟәа игылоу агоспиталь аҿы имҩаԥыргоит ареспублика алабараториақәа рҟынтәи инарго анализқәа ПЦР-диагностика. Мышқәак ирылагӡаны иҭҵаан 500 анализ. Аҭакқәа алабараториахь иргьыжьны ирышьҭуеит", - аҳәоит адырраҭараҿы.
Иахьазы Аҟәа игылоу Аладатәи арратә округ амобилтә госпиталь иҭоуп 54 пациент Аԥсны атәылауаа. Ауаа рыдыркылоит уахи-ҽни ҳәа еилымхӡакәа.
Апациентцәа зегьы Аԥсны иатәылауаауп. Дара ацхыраара ласы амашьынақәа рыла инаргоит араионқәа рҟынтә. Ауаҩы ишьҭаҵаразы аӡбра еицрыдыркылоит аучасткатә ҳақьымцәеи дареи реилацәажәарала.
"Уажәазы арратә медусзуҩцәа ахархәаразы ирымоуп ҳаамҭа иақәшәо ахархәагақәа – арыԥҳақәа иԥсабаратәымкәа аҳауа рҭарсраз 28 аппарат, урҭ рҟынтәи ԥшьба реиҭагара ҟалоит, 24 стационартәуп. Ареанимациатә ҟәшаҿы ахархәара рыҭоуп 4 аппаратк ИВЛ. Иазыхианы иҟоуп аҵәыҵәри абаллонқәа", - еиҭеиҳәоит агоспиталь аҳақьым-анестезиолог-ареаниматолог Иарослав Кузин.
Амобилтә госпиталь аҿы ишьақәыргылоуп арԥҳақәа иԥсабаратәымкәа аҳауа рҭазырсуа аппаратқәа, апациентцәа интенсивла ргәаҭаразы амониторқәа, арентгенографиатә аппаратқәа, УЗИ аппаратқәа, ашьа анализ ҟаҵагақәа.
Ари агоспиталь 100 иара-ҭыԥк амоуп, аха иаҭаххар, 150-ҩык рҟынӡа акоронавирус змоу апациентцәа аднакылар алшоит.